„Nu vă e rușine? Aveți buletin de Timișoara?” (2013). „Nu ne tragem în șireturi, când veți avea cariera făcută de mine cu cinste, cu munca multă, atunci puteți să vă apropiați de șireturile mele” (2015). „La revedere! Sunteți penibili! Pe mine să nu mă mai căutați niciodată, bine?!” (2017). „Paraziți sociali, care trăiesc din taxă de asmuțire” (2018).

Când ești primar și astea-s felurile în care te adresezi unei părți din presă, e cumva normal să te aștepți la scrisori deschise și un gust acru-amar din partea celor pe care-i ataci. În contextul ăsta, faptul că vineri, conferința de presă de la sediul PNL Timiș s-a lăsat cu afirmații de genul „există mai multe tipuri de prostituție”, „eu sunt cel mai tare organism de presă din Timișoara” și jurnaliști care au părăsit sala, e un lucru la care te poți aștepta. Subiectul a explodat pe 2 martie în presa națională.

Eu n-am fost la conferința respectivă, dar poți urmări înregistrarea completă aici. Iar ca să mă dumiresc mai bine, pe de o parte, ce au simțit ziariștii care au auzit cuvintele astea, ce au de gând să facă pe viitor, precum și de unde a pornit polemica, i-am sunat pe patru dintre ei. Pe de altă parte, l-am sunat și pe primarul orașului meu. Eram interesat să înțeleg cum vede el situația, dacă consideră că a greșit cu ceva sau dacă ar dori să mai nuanțeze poziția. Toată lumea a rămas pe baricade, dar din fericire toate discuțiile s-au desfășurat civilizat.

Bogdan Marta (tion.ro, reporter și redactor de 15 ani)

„Inițial, primarul întârziase aproape o oră la conferința de presă. Dar se întorcea din Viena, așa că înțelegem, e zăpadă pe drum, nicio problemă. În ultimele zile, principalele subiecte în orașul nostru au fost deszăpezirea și problemele cu Coltermul. El, în schimb, voia să vorbească despre construcția unui nou stadion. Inclusiv atunci a început să spună despre presa care-i plătită să scrie la comandă. Atunci, Loredana l-a rugat să nominalizeze. Ceea ce refuză de fiecare dată, pentru că nu are nicio probă.

Stilul abordat de domnul Robu la ultima conferință e un stil consacrat de Trump sau Dăncilă, prin care nu dorește să răspundă la întrebările incomode, și dă vina pe presă pentru toate neajunsurile sale și pentru lipsa sa de retorică.

Dani Dancea de la Adevărul l-a întrebat despre Colterm. Mai spre dimineață, publicase pe Facebook o poză din ziua respectivă, în care arăta că instituția de termoficare nu are nicio problemă. Ca să înțelegi și tu, acolo problemele au fost între miercuri (21.02) și luni (26.02), la ora 16. Toți cei care suntem abonați la Colterm am resimțit asta. Nici noi, și nici celelalte site-uri, din câte am văzut, nu au scris că Robu ar fi de vină, ci de felul în care Colterm a comunicat în situația asta. E de parcă ai pune o poză la patru zile de la un accident cu o stradă goală, și susții că acolo n-a avut loc niciun accident.

După niște justificări cel puțin discutabile (că s-a răspuns, că a fost o avarie), a zis iar despre presa plătită, după care a revenit la subiectul cu stadionul. A susținut, totodată, că e cel mai tare organism de presă din Timișoara, că are 35 000 de fani pe Facebook. Dacă și-așa e să ne întrecem în cine-o are mai mare, i-am zis că doar noi avem 62 000 de fani. «Iar dacă și-așa sunteți cel mai tare organism de presă, înseamnă că nu aveți nevoie de presă. Oricum, asta nu e o conferință de presă». Și-am plecat.

Dacă te uiți la ultimele minute din video, el spune că «ne acceptă prezența». Într-o lume normală, aș crede că o conferință de presă e făcută în primul rând pentru a răspunde la întrebările jurnaliștilor, care vin de la toate publicațiile și al căror scop e să informeze cetățenii. Se pare că nu mai trăim într-o astfel de lume.”

Loredana Codruț (PressAlert.ro, jurnalistă de șapte ani)

„Eu am fost cea care l-a rugat pe primar să nominalizeze clar jurnaliștii care terorizează politicienii pentru că aceștia nu le-ar da bani, precum susținea. Da, zice că de-aia e atacat de presa locală, că nu dă bani, ca alți politicieni.

După ce ne-a invitat fie să rămânem dar să-l ascultăm cuminți, fie să plecăm, am ales varianta a doua. Iar eu i-am spus că poate să rămână ca Dan Diaconescu la OTV, să monologheze singur cinci ore, în continuu. Și-am plecat.

Atitudine de genul Trump? Nu, el ne jignește din 2013, de pe vremea lui Obama. Dar asta numai dacă scrii un adevăr pe care el încearcă să-l ascundă sau dacă îl taxezi când zice o prostie. Altfel, dacă scrii că la Timișoara se face doar pentru că primarul are de gând, e OK.”

Otilia Galescu (deBanat.ro, în presă de aproape 19 ani)

„Eu am plecat prima. Din păcate, din cauză că mi-am vărsat cafea pe laptop. În drum, i-am spus asta primarului. Dar în timp ce eram la service, eram cu ochii pe telefon și căștile-n urechi, că ascultam conferința.

Au fost mai multe derapaje pe care le-am remarcat de-a lungul anilor. Când l-a întrebat pe colegul care scria despre sport dacă are buletin de Timișoara, e doar un exemplu. Chestia care m-a deranjat extrem de mult a fost acum vreo doi ani jumate, când s-a supărat și ne-a spus că nu ne putem apropia de șireturile lui, că are doctorate.

Nu e o comparație validă. Dacă el este profesor universitar, e pentru că asta și-a dorit în viață. Eu am ales altceva, și încerc să fac ceea ce fac cât pot de bine.

Cert e că m-am întors să iau ce lăsasem la PNL Timiș, și din solidaritate am plecat și eu. Iar dacă te uiți la ce postare a făcut primarul, e clar că n-a înțeles nimic din ce s-a întâmplat. Pe undeva, consider că e bine că s-a întâmplat, chiar dacă e cam târziu. Am ajuns în situația asta pentru că i-am tot permis.”

Liliana Iedu (OpiniaTimisoarei.ro, jurnalistă de peste 18 ani)

„Eu m-am ridicat să plec prima, din cauză că am fost deranjată, deși Loredana voia asta inițial. Nu am fost invitată să plec, dar a spus că ori ascultăm, ori «la revedere!». Am ales a doua variantă.

A început conferința cu «cel mai arzător subiect al zilei», care era demolarea stadionului. E un subiect atât de arzător, încât de vreo doi ani se vorbește despre el. Și nu-i vorba că cineva vine mâine să pună explozibil acolo. În schimb, străzile erau dezastru. Timișorenii aveau alte priorități. Nu sunt în măsură să spun dacă stadionul trebuie demolat sau nu, dar, sincer, nu era cel mai arzător subiect.”

Nicolae Robu (Primarul Timișoarei din 2012)

Fotografie via Nicolae Robu / Facebook.

Am discutat și cu primarul. Pe scurt, mi-a spus că nu sunt prea multe de povestit. „M-a deranjat comportamentul de țațe. Nimic nu a fost legat de vreo critică, căci fiecare are dreptul la a critica. Eu nu regret absolut nimic. Unii fac prostituție, nu jurnalism. E o acuzație foarte serioasă, da, dar eu spun lucrurilor pe nume. Am și dovezi în sensul ăsta, dar nu-mi pierd viața să mă judec cu unii-alții, de aceea nu fac nominalizări. Cetățenii deduc singuri cine merită stimă și cine nu”, a declarat acesta.

Colaj via Nicolae Robu / Facebook.

Robu a mai spus nu admite întreruperile, pentru că la el, la ce pune pe Facebook, sunt mii de „vizualizatori” și din respect pentru ei nu admite să fie întrerupt. „Deszăpezirea nici măcar nu mai era la ordinea zilei. E o dezinformare totală ce scrie în presă. Uitați-vă pe înregistrare, că nimeni nu a întrebat despre asta. E un subiect consumat deja.”

La puțin timp înainte de publicarea articolului, domnul primar a ținut să mai facă niște precizări, în spiritul adevărului.

Interviurile au fost editate și condensate pentru claritate.